ທ່ານໂອບາມາ ຮຽກຮ້ອງໃຫ້ກຸ່ມຈີຊາວ ເອົາມາຕການທີ່ກ້າຫານ ທາງເສຖກິດ
ຂ່າວສຳຄັນອື່ນໆ: ນາຍົກຣັຖມຸນຕຣີອອສເຕຣເລັຽ ຢ້ຽມຢາມສະຫະຣັດ; ອົງການສະຫະປະຊາຊາດ ເອີ້ນການຈັບກຸມຄຸມຂັງທ່ານນາງອອງຊານ ຊູຈີວ່າ ເປັນການກັກຂັງທີ່ຜິ
ປະທານາທິບໍດີສະຫະຣັດ ທ່ານ BARACK OBAMA ກຳລັງ ຮຽກຮ້ອງໃຫ້ພວກ ຜູ້ນຳຂອງໂລກເອົາມາຕການທີ່ “ກ້າຫານ, ກວ້າງຂວາງ ແລະແບບມີ ການປະສານງານກັນ” ເພື່ອກະຕຸ້ນໃຫ້ມີ ການຟື້ນໂຕທາງດ້ານເສຖກິດ ແລະປ້ອງກັນ ບໍ່ໃຫ້ເກີດ ວິກິຕການຕື່ມອີກໃນອະນາຄົດ ໃນການ ສະແດງຄວາມເຫັນ ທີ່ພີມເຜີຍແຜ່ ໂດຍໜັງສືພິມ HERALD TRIBUNEນາໆຊາດນັ້ນ ທ່ານ OBAMA ກ່າວວ່າ ກອງປະຊຸມ ທີ່ກຸງລອນດອນ ໃນເດືອນໜ້າຂອງພວກຜູ້ນຳ 20 ປະເທດ ທີ່ມີເສຖກິດ ໃຫຍ່ທີ່ສຸດໃນໂລກຈະພາໃຫ້ມີການເອົາ ມາຕການຮ່ວມກັນ ທ່ານຮຽກຮ້ອງໃຫ້ກຸ່ມ 20 ປະເທດ ດຳເນີນຕາມການນຳພາຂອງວໍຊິງຕັນ ໃນການຈັດຕັ້ງປະຕິດບັດ ແຜນການກະຕຸ້ນເສຖກິດ ເພີ້ມຕື່ມເພື່ອຊຸກຍູ້ການເຕີບໂຕ ທ່ານ OBAMA ກ່າວຕື່ມວ່າ ພວກຜູ້ນຳຂອງໂລກຄວນຮັບຮອງ ເອົາຂອບໃນການປະຕິບັດງານຮ່ວມ ເພື່ອຄ້ຳກັນຄວາມໂປ່ງໃສແລະ ຄວາມຮັບຜິດຊອບໃນ ຣະບົບການເງິນຂອງໂລກ ທະນາຄານກາງຂອງຈີນຍັງໄດ້ສເນີ ໃຫ້ມີ ການປ່ຽນແປງ ໃນຣະບົບການເງິນຂອງໂລກ ທີ່ຄອບງຳໂດຍເງິນໂດລາ ຂອງສະຫະຣັດ ໃນບົດຂຽນ ທີ່ນຳອອກເຜີຍແຜ່ ໃນແລງວານນີ້ຫົວໜ້າທະນາຄານກາງຂອງຈີນ ຮຽກຮ້ອງໃຫ້ ມີການຈັດຕັ້ງກອງທຶນ ເງິນຕຣາສຳຮອງໃໝ່ທີ່ຄວບຄຸມໂດຍອົງ ການກອງທຶນສາກົນ IMF ນາຍົກຣັຖມຸນຕຣີອອສ ເຕຣເລັຽ ທ່ານ KEVIN RUDD ເດີນທາງມາ ຢ້ຽມຢາມທຳນຽບຂາວໃນມື້ນີ້ ເພື່ອປຶກສາຫາຣື ກ່ຽວກັບ ຄວາມກ້າວໜ້າ ໃນອັຟການິສຖານກັບປະທານາທິບໍດີສະຫະຣັດ ທ່ານ BARACK OBAMA ການພົບປະສຸດຍອດ ທີ່ວ່ານີ້ມີຂຶ້ນຂະນະທີ່ ອອສເຕຣເລັຽກ່າວວ່າ ຕົນຄັດຄ້ານ ຕໍ່ການເພີ້ມຂຶ້ນ ໃດໆກໍຕາມຂອງກຳລັງທະຫານອອສເຕຣເລັຽ ໃນອັຟການິສຖານ ການຢັ່ງຫາງສຽງຜູ້ມີສິດປ່ອນບັດຊາວອອສເຕຣເລັຽ ທີ່ພິມເຜີຍແຜ່ ໂດຍໜັງສືພິມ AUSTRALIANໄດ້ປະຕິເສດຢ່າງຖ້ວມລົ້ນ ຕໍ່ການທີ່ຈະເພີ້ມ ກຳລັງທະຫານຕື່ມໃສ່ກຳລັງທະຫານອອສເຕຣເລັຽ ທີ່ມີຢູ່ແລ້ວ 1 ພັນຄົນ ໃນອັຟການິສຖານ ນັ້ນ ຜົນການຢັ່ງຫາງສຽງ ທີ່ວ່ານີ້ ມີຂຶ້ນຫລັງຈາກ ການເສັຽຊີວິດຂອງທະຫານອອສເຕຣເລັຽ 2 ຄົນ ທີ່ອັຟການິສຖານ ໃນສັບປະດາແລ້ວ ຊຶ່ງເຮັດໃຫ້ຈຳນວນທະຫານອອສເຕຣເລັຽ ທີ່ເສັຽຊີວິດ ໃນອັຟການິສຖານ ເພີ້ມຂຶ້ນເປັນ 10 ຄົນ ທ່ານRUDD ບໍ່ຍອມເວົ້າສູ່ຟັງວ່າ ທ່ານຈະຕົກລົງ ຕໍ່ການຮ້ອງຂໍຂອງສະຫະຣັດ ຫລືບໍ່ກ່ຽວກັບ ການສົ່ງທະຫານອອສເຕຣເລັຽ ໄປເພີ້ມຕື່ມ ນອກນັ້ນ ໃນມື້ນີ້ນາຍົກຣັຖມຸນຕຣີອອສເຕຣເລັຽ ຍັງມີກຳນົດທີ່ຈະພົບປະ ກັບຣັຖມຸນຕຣີການຕ່າງປະເທດສະຫະຣັດ ທ່ານນາງ HILLARY CLINTON ຜແນກການນຶ່ງຂອງອົງການ ສະຫະປະຊາຊາດ ລົງຄວາມເຫັນວ່າ ການສືບຕໍ່ ຈັບກຸມຄຸມຂັງທ່ານນາງອອງຊານ ຊູຈີ ຜູ້ນຳປະຊາທິປະໄຕ ໂດຍຣັຖບານມຽນມານັ້ນ ແມ່ນເປັນການກະທຳ ທີ່ຜິດກົດໝາຍ ພາຍໃຕ້ກົດໝາຍ ຂອງມຽນມາເອງ ແລະກົດໝາຍ ຂອງນາໆຊາດ ຄວາມເຫັນຂອງພວກນັກຊ່ຽວຊານ ທີ່ໄດ້ມີການບັນລຸກັນ ໂດຍກຸ່ມປະຕິບັດງານຂອງອົງການສະຫະປະຊາຊາດ ກ່ຽວກັບການຈັບກຸມຄຸມຂັງ ໂດຍພະລະການ ເວົ້າວ່າມຽນມາໄດ້ລະເມີດກົດໝາຍ ການໃຫ້ຄວາມຄຸ້ມຄອງຂອງຣັດ ສະບັບປີ 1975 ຂອງຕົນທີ່ອະນຸຍາດໃຫ້ ທຳການຈັບກຸມຄຸມ ໂດຍປາສຈາກຂໍ້ຫາ ຕໍ່ພວກ ທີ່ເປັນພັຍຂົ່ມຂູ່ຕໍ່ຄວາມໝັ້ນຄົງຂອງປະເທດ ຫລືຕໍ່ຄວາມສະງົບຂອງບ້ານເມືອງ ຄວາມເຫັນ ຂອງພວກນັກຊ່ຽວຊານດັ່ງກ່າວ ໂຕ້ແຍ້ງວ່າ ທ່ານນາງອອງຊານ ຊູຈີບໍ່ໄດ້ເປັນພັຍຂ່ົມຂູ່ ຕໍ່ຄວາມໝັ້ນຄົງຂອງມຽນມາ ແລະພ້ອມດຽວກັນກໍໃຫ້ຂໍ້ສັງເກດວ່າ ກົດໝາຍສະບັບນີ້ ອະນຸຍາດໃຫ້ມີການຕໍ່ອາຍຸຄຳສັ່ງການຈັບກຸມໄດ້ ຢ່າງຫລາຍສຸດ 5 ປີ ໄລຍະການຈັບກຸມ ເປັນເວລາ 5 ປີຂອງທ່ານນາງອອງຊານ ຊູຈີ ໄດ້ສິ້ນສຸດລົງ ໃນເດືອນພຶສະພາປີກາຍ ກຸ່ມດັ່ງກ່າວຂອງອົງການສະຫະປະຊາຊາດ ຮຽກຮ້ອງໃຫ້ທາງການມຽນມາ ປ່ອຍທ່ານນາງ ໃນທັນທີ ຫົວໜ້າຄະນະເຈຣະຈາ ໃນດ້ານນິວເຄລັຽ ຂອງເກົາຫຼີໃຕ້ ກຳລັງຢູ່ທີ່ຈີນ ເພື່ອເຈຣະຈາຫາຣື ທີ່ຄາດວ່າ ຈະເພັ່ງເລັງໃສ່ ແຜນການ ຂອງເກົາຫລີເໜືອທີ່ຈະຍິງທົດລອງລູກສອນໄຟ ໃນຕົ້ນເດືອນໜ້າ ແລະການເຈຣະຈາ ເພື່ອຍຸຕິໂຄງການສ້າງອາ ວຸດນິວເຄລັຽ ຂອງເກົາຫລີເໜືອ ທີ່ຕົກຢູ່ ໃນສະພາບບໍ່ໄປບໍ່ມາ ທ່ານ WI SUNG-LAC ໄດ້ເດີນທາງ ໄປເຖິງ ນະຄອນຫລວງປັກກິ່ງ ໃນມື້ນີ້ ທ່ານມີກຳນົດ ທີ່ຈະພົບປະ ກັບຮອງຣັຖມຸນຕຣີການຕ່າງປະເທດຈີນ WU DAWEI ໃນມື້ນີ້ແລະມື້ອື່ນ ກ່ອນເດີນທາງ ມາຍັງກຸງວໍຊິງຕັນ ເພື່ອເຈຣະຈາຫາຣືເພີ້ມຕື່ມ ກ່ອນເດີນທາງໄປເຖິງ ກຸງປັກກິ່ງນັ້ນ ທ່ານ WI ກ່າວຕໍ່ອົງການຂ່າວ YONHAPຂອງເກົາຫລີໃຕ້ວ່າ ຂະນະທີ່ການເຈຣະຈາ ຈະເພັ່ງເລັງໃສ່ ມາຕການຕ່າງໆທີ່ຈະເອົາທັງກ່ອນ ແລະຫລັງ ການຍິງລູກສອນໄຟ ຂອງເກົາຫລີເໜືອ ຂະນະທີ່ວັນເວລາໃນການຍິງ ພວມຫຍັບໃກ້ເຂົ້າມາ ໄດ້ມີການໃຫ້ຄວາມສົນໃຈ ຫລາຍຂຶ້ນຕໍ່ການເອົາມາຕການ ຕໍ່ຕ້ານຫລັງຈາກນັ້ນ ຫົວໜ້າຜູ້ພິພາກສາສານສູງສຸດຂອງ ປາກິສຖານ ທີ່ໄດ້ຖືກແຕ່ງຕັ້ງໃຫ້ເຂົ້າຮັບຕຳແໜ່ງຄືນໃໝ່ນັ້ນ ໄດ້ຮຽກຮ້ອງໃຫ້ພວກ ນັກກົດໝາຍຊ່ອບລຶບລ້າງ ການສໍ້ຣາດບັງຫລວງ ຢູ່ໃນຂແນງຕຸລາການໃນການໃຫ້ທັສນະຄວາມເຫັນ ມື້ທຳອິດ ລຸນຫລັງທີ່ໄດ້ກັບຄືນເຂົ້າມາຮັບໜ້າຮັບໜ້າທີ່ ໃນໄລຍະເວລາເກືອບ 2 ປີ ທ່ານ IFTIKHARMOHAMMED CHAUDHRY ກ່າວຢູ່ທີ່ສານແຫ່ງນຶ່ງ ຊຶ່ງແອອັດ ໄປດ້ວຍຜູ້ຄົນວ່າຂແນງຕຸລາການ ອັນແທ້ຈິງຂອງປາກິສຖານ ໄດ້ຮັບການຟື້ນຟູແລ້ວ ໃນປັດຈຸບັນນີ້ ທ່ານ CHAUDHRY ແລະຫົວໜ້າຜູ້ພິພາກສາອະວຸໂສອີກ 60 ທ່ານໄດ້ຖືກປົດໂດຍອະດີດປະທານາທິບໍດີ PERVEZ MUSHARRAF ໃນປີ 2007 ທ່ານ CHAUDHRYໄດ້ຖືກແຕ່ງຕັ້ງໃຫ້ເຂົ້າຮັບຕຳແໜ່ງຄືນໃໝ່ ໃນສັບປະດາແລ້ວນີ້ຫລັງຈາກໄດ້ມີການປະທ້ວງຄັ້ງໃໝ່ ທີ່ຂົ່ມຂູ່ວ່າຈະເຮັດໃຫ້ ຣັຖບານປາກິສຖານ ບໍ່ມີສະເຖັຽຣະພາບ ອັງກິດ ແລະສະຫະຣັດຕ່າງກໍໄດ້ ສະແດງຄວາມຊົມເຊີຍ ຕໍ່ການກັບຄືນ ເຂົ້າຮັບໜ້າທີ່ໃນສານອີກ ຂອງທ່ານCHAUDHRY ໂດຍເອີ້ນການເຄື່ອນໄຫວນີ້ວ່າ ເປັນບາດກ້າວອັນທຳອິດໄປສູ່ການສ້າງຄວາມປອງດອງຊາດ ວິທຍຸອິສຣາແອລ ລາຍງານວ່າ ນາຍົກຣັຖມຸນຕຣີທີ່ຖືກ ແຕ່ງຕັ້ງໃໝ່ ທ່ານ BENJAMINNETHANYAHU ແລະຜູ້ນຳ ນິຍົມແນວທາງປານກາງ ຂອງພັກແຮງງານ ທ່ານ EHUD BARAKໄດ້ບັນລຸການຕົກລົງ ກ່ຽວກັບການຕັ້ງ ຣັຖບານປະສົມແລ້ວ ໃນມື້ນີ້ ລາຍງານຂ່າວແຈ້ງວ່າ ໃນໄວໆນີ້ ພັກແຮງງານ ຈະທຳການ ລົງຄະແນນສຽງກ່ຽວຂໍ້ຕົກລົງດັ່ງກ່າວ ຊຶ່ງຈະສືບຕໍ່ ອະນຸຍາດໃຫ້ ທ່ານ BARAKເປັນຣັຖມຸນຕຣີປ້ອງກັນປະເທດ ຂອງອິສຣາແອລ ທີ່ເປັນສ່ວນນຶ່ງ ຂອງຂໍ້ຕົກລົງ ສະມາຊິກ ຂອງພັກແຮງງານ ຫລາຍໆຄົນກ່າວວ່າ ພວກຕົນຄັດຄ້ານ ຕໍ່ການເຂົ້າຮ່ວມຣັຖບານປະສົມ ກັບທ່ານ NETHANYAHU ຊຶ່ງຈະມີຮວມທັງ ພັກຝ່າຍຂວາ LIKUDພັກຊາດນິຍົມຈັດ YISRAEL BEITEINU ແລະພັກນິຍົມສາສນາຢິວ ແນວທາງດັ້ງເດີມSHAS ພວກນັກວິເຄາະ ໃນອິສຣາແອລກ່າວວ່າ ຣັຖບານປະສົມທີ່ວ່ານີ້ ເບິ່ງແລ້ວຈະເປັນທີ່ປາກົດວ່າ ມີຂອບເຂດກວ້າງຂວາງ ແລະມີນະໂຍບາຍນິຍົມແນວທາງປານກາງຫລາຍຂຶ້ນ ຖ້າຫາກມີພັກແຮງງານ ເຂົ້າຮ່ວມນຳ ເຮົາຍັງມີຂ່າວອື່ນໆອີກ ເຊີນຟັງລາຍລະອຽດໄດ້ໂດຍຄລິກບ່ອນສຽງ